פיגוע הירי בנגוהות

פיגוע הירי בנגוהות היה פיגוע ירי שבוצע על ידי מוחמד חמדאן בהתנחלות נגוהות שבהר חברון בליל ראש השנה תשס"ד, 26 בספטמבר 2003.

הפיגוע 
בליל ראש השנה, ה-26 בספטמבר, בסביבות השעה 21:15, חדר חמדאן ליישוב נגוהות כשהוא חמוש ברובה M-16, הגיע לקרוואן של איל ושרה יברבוים, שישבו עם אורחים לסעודת החג, ונקש בדלת. אי־הזדהותו של חמדאן בדלת העלתה חשד בקרב המסובים, הם לא פתחו לו ואיל ניגש לדלת עם נשק דרוך ונעל אותה. חמדאן ירה מבעד לדלת, וכתוצאה מכך נהרגו איל יברבוים ושקד אברהם, תינוקת בת חצי שנה של האורחים, וכן נפצעו קל שני אנשים נוספים. אחד מהאורחים פתח במרדף אחר חמדאן עם נשקו האישי, ואילו חמדאן המשיך לירות על בתים נוספים ביישוב תוך כדי מנוסתו. לאחר מספר דקות, נורה חמדאן על ידי חייל מילואים ששירת במקום ונהרג.

לשניים מחברי הכוח שהרג את המחבל הוענק צל"ש מפקד האוגדה: סא"ל חיים שצ'ופק וסמל בן ציון ורון.

ארגון הג'יהאד האסלאמי הפלסטיני נטל אחריות לפיגוע.

המחבל 
מוחמד חמדאן היה מוסלמי בן 21 מהכפר ח'רבת אל-טבקה שבדרום הר חברון. חודשיים לפני הפיגוע שוחרר חמדאן מהכלא הישראלי, בו היה אסור במשך כ-14 חודשים בעוון תכנון פיגועים עבור הפת"ח.

הערות שוליים

נגוהות
פיגועי טרור בישראל ב-2003
פיגועי חדירה ליישוב
יהודה ושומרון: פיגועי ירי
הג'יהאד האסלאמי הפלסטיני: פיגועים
רצח קטינים בישראל על רקע לאומני